RESOLUCIÓN do 22 de maio de 2009 pola que se publica o requirimento de emenda de documentación das solicitudes presentadas así como a apertura do trámite de audiencia a determinados interesados, ao abeiro da Orde do 31 de decembro de 2008 pola que se establecen as bases reguladoras para a concesión, en réxime de concorrencia competitiva, das subvencións aos investimentos das empresas en materia das tecnoloxías da información e as comunicacións, no ámbito da Comunidade Autónoma de Galicia para o ano 2009, e se procede á súa convocatoria (procedemento administrativo IN520A, Diario Oficial de Galicia número 11, do 16 de xaneiro de 2009).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 10/06/2009

O órgano instrutor do procedemento administrativo de subvencións establecido na citada orde reguladora revisou as solicitudes presentadas ao abeiro da dita orde, e identificou tanto as solicitudes que se presentaron sen erros e dispoñen de toda a documentación preceptiva, como aquelas solicitudes en que non se reúne algún dos requisitos exixidos.
O artigo 4 da orde de convocatoria dispón: «dado o carácter de concorrencia competitiva da convocatoria, poderanse realizar mediante publicación no Diario Oficial de Galicia os requirimentos de emenda e corrección de erros nas solicitudes, así como as notificacións das resolucións correspondentes».
Adicionalmente o artigo 8 das bases reguladoras que figuran como anexo I da citada convocatoria dispón: «Por tratarse dun procedemento de concorrencia competitiva, e de conformidade co establecido nos artigos 59.6º b), 60 e 61 da Lei 30/1992, os requirimentos citados de emenda ou corrección poderanse facer mediante publicación no DOG, e producirán os mesmos efectos que a notificación individualizada. Esta publicación tamén se realizará no taboleiro electrónico de anuncios da páxina web da Consellería de Innovación e Industria ao cal se remitirá desde o texto publicado no DOG».
Neste mesmo artigo 8 tamén se dispón: «Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración».
Na súa virtude,
RESOLVO:
Primeiro.-Ordenar a publicación no Diario Oficial de Galicia da relación de solicitudes que reúnen todos os requisitos para a súa valoración, segundo o establecido na orde reguladora citada. Esta relación achégase como anexo I-Solicitudes correctas desta resolución.
Segundo.-Ordenar a publicación no Diario Oficial de Galicia da relación de solicitudes que non reúnen todos os requisitos para a súa valoración, por estaren suxeitas á emenda ou achega de documentación, segundo o establecido na orde reguladora citada. Esta relación achégase como anexo II-Solicitudes suxeitas a emenda de documentación desta resolución.
Terceiro.-Ordenar a publicación no Diario Oficial de Galicia da relación de solicitudes suxeitas a trámite de audiencia, segundo o establecido na orde reguladora citada. Esta relación achégase como anexo III-Solicitudes suxeitas a trámite de audiencia desta resolución.
Cuarto.-Identificar o taboleiro electrónico de anuncios e o taboleiro físico que se describen nesta resolución, como os medios e lugares onde se publicarán os sucesivos actos integrantes deste procedemento administrativo.
Tanto os solicitantes que se recollen no anexo II como os que se recollen no anexo III poderán obter información detallada dos motivos do requirimento ou, se é o caso, do trámite de audiencia, accedendo ao taboleiro electrónico dispoñible na páxina web da Consellería de Economía e Industria, no enderezo:
http://www.xunta.es/apps/AICRaiz/AICEntrada.jsp
O acceso ao dito enderezo tamén pode facerse desde o enderezo da internet
http://www.xunta.es da Xunta de Galicia
, e nese sitio web seleccionando as ligazóns Administración electrónica, a continuación Presentación electrónica e finalmente a ligazón dispoñible co procedemento IN520A.
Para o acceso ao contido do taboleiro electrónico cada solicitante deberá introducir o código electrónico (de entre 10 e 14 caracteres alfanuméricos) existente na parte superior dereita da primeira folla da súa solicitude, que xerou no seu momento coa aplicación de formularios de subvención internet expres, o que garante a privacidade no acceso á información de cada solicitante. Por outra banda, o número de expediente que identifica cada solicitude nos anexos a esta resolución é un dato suxeito a publicidade e que está incluído ao pé de todas as follas dos formularios de solicitude obtidos a través da aplicación de xeración de formularios, xunto co NIF da entidade solicitante.
Quinto.-Facer indicación expresa a todos os solicitantes recollidos no anexo II-Solicitudes suxeitas a emenda de documentación de que son requiridos para que no prazo de dez días hábiles, contados a partir do día seguinte ao da publicación desta resolución no DOG, emenden a falta ou acheguen os documentos preceptivos conforme o recollido no taboleiro electrónico citado. De non o facer, terase por desistido na súa petición, logo da correspondente resolución que será ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
De conformidade co artigo 5 das bases reguladoras, no caso de requirirse certificados de acreditativos da inexistencia de débedas coas distintas administracións públicas, logo de que a consulta polo órgano xestor non obtivese resultado favorable, a data de expedición dos certificados pola Administración correspondente deberá ser posterior á data de consulta efectuada polo órgano xestor, o que se indicará na información particularizada para cada interesado. No caso de que por razóns alleas ao solicitante non poidan obterse os ditos certificados dentro do prazo de emenda concedido, os solicitantes deben achegar inexcusablemente orixinal ou copia compulsada do xustificante da solicitude en prazo do devandito certificado, achegando o certificado orixinal en canto lle sexa entregado pola administración correspondente.
Tamén se fai indicación expresa a todos os solicitantes recollidos no anexo III-Solicitudes suxeitas a trámite de audiencia de que se lles concede un prazo de dez días hábiles, contados a partir do día seguinte ao da publicación desta resolución no DOG, para que aleguen e presenten os documentos e xustificacións que consideren pertinentes, segundo o disposto no artigo 84 da Lei 30/1992.
Sexto.-En caso de dúbida, dificultades técnicas ou necesidade de máis información durante o proceso de emenda de documentación das solicitudes, poderán dirixirse á Dirección Xeral de Promoción do Sector Audiovisual e Contidos Dixitais, a través do teléfono 981 54 55 83, do número de fax 981 54 47 06 ou do enderezo de correo electrónico axudas.dxpisi@xunta.es. Nesta dirección xeral tamén se disporá dun taboleiro físico convencional onde poderá accederse en formato papel á información requirida a cada un dos solicitantes presentados á convocatoria, recollidos nos citados anexos, o que garante a igualdade no proceso de emenda de documentación para todos os solicitantes nun procedemento de concorrencia competitiva, e mesmo para aqueles que non obtiveron un código electrónico na súa solicitude ao non seguir as indicacións e medios de axuda para a obtención dos formularios normalizados previstos na convocatoria.
Santiago de Compostela, 22 de maio de 2009.
P.D. (Orde 30-4-2009, DOG nº 87, do 6 de maio)
José Riesgo Boluda
Secretario xeral da Consellería de Economía
e Industria
Ver referencia pdf "11200D006P048.PDF"